CELEX: 32012H0724(05)
Language: lv
Date: 2012-07-10 00:00:00
Title: Padomes Ieteikums ( 2012. gada 10. jūlijs ) par Čehijas Republikas 2012. gada valsts reformu programmu un ar ko sniedz Padomes atzinumu par Čehijas Republikas konverģences programmu 2012.–2015. gadam

24.7.2012   
            
            
               LV
            
            
               Eiropas Savienības Oficiālais Vēstnesis
            
            
               C 219/17
            
         PADOMES IETEIKUMS
   (2012. gada 10. jūlijs)
   par Čehijas Republikas 2012. gada valsts reformu programmu un ar ko sniedz Padomes atzinumu par Čehijas Republikas konverģences programmu 2012.–2015. gadam
   2012/C 219/05
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 121. panta 2. punktu un 148. panta 4. punktu,
   ņemot vērā Padomes Regulu (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (1) un jo īpaši tās 9. panta 2. punktu,
   ņemot vērā Eiropas Komisijas ieteikumu,
   ņemot vērā Eiropadomes secinājumus,
   ņemot vērā Nodarbinātības komitejas atzinumu,
   pēc apspriešanās ar Ekonomikas un finanšu komiteju,
   tā kā:
   
               (1)
            
            
               Eiropadome 2010. gada 26. martā piekrita Komisijas priekšlikumam uzsākt jaunu nodarbinātības un izaugsmes stratēģiju – “Eiropa 2020” –, kam pamatā būtu ciešāka ekonomikas politikas koordinācija, pievēršot uzmanību galvenajām jomām, kurās jārīkojas, lai palielinātu Eiropas ilgtspējīgas izaugsmes potenciālu un konkurētspēju.
            
         
               (2)
            
            
               Padome 2010. gada 13. jūlijā pieņēma ieteikumu par dalībvalstu un Savienības vispārējām ekonomikas politikas pamatnostādnēm (2010.–2014. g.) un 2010. gada 21. oktobrī – lēmumu par dalībvalstu nodarbinātības politikas pamatnostādnēm (2), kas kopā veido “integrētās pamatnostādnes”. Dalībvalstis tika aicinātas ņemt vērā šīs integrētās pamatnostādnes savā ekonomikas un nodarbinātības politikā.
            
         
               (3)
            
            
               Padome 2011. gada 12. jūlijā pieņēma ieteikumu (3) par Čehijas Republikas 2011. gada valsts reformu programmu un sniedza atzinumu par Čehijas Republikas atjaunināto konverģences programmu 2011.–2014. gadam.
            
         
               (4)
            
            
               Komisija 2011. gada 23. novembrī pieņēma otro Gada izaugsmes pētījumu, tādējādi uzsākot otro Eiropas ex ante un integrētas politikas koordinēšanas pusgadu, kas balstās uz stratēģiju “Eiropa 2020”. Pamatojoties uz Eiropas Parlamenta un Padomes Regulu (ES) Nr. 1176/2011 (2011. gada 16. novembris) par to, kā novērst un koriģēt makroekonomisko nelīdzsvarotību (4), Komisija 2012. gada 14. februārī pieņēma brīdinājuma mehānisma ziņojumu, kurā tā neidentificēja Čehijas Republiku kā vienu no tām dalībvalstīm, par kurām tiks izstrādāts padziļināts pārskats.
            
         
               (5)
            
            
               Padome 2011. gada 1. decembrī pieņēma secinājumus, kuros aicināja Sociālās aizsardzības komiteju sadarbībā ar Nodarbinātības komiteju un citām komitejām izklāstīt savus uzskatus par darbībām, kas ieteiktas stratēģijas “Eiropa 2020” politikas ciklā. Šie uzskati ir Nodarbinātības komitejas atzinuma daļa.
            
         
               (6)
            
            
               Eiropas Parlaments ir bijis pienācīgi iesaistīts Eiropas pusgada norisēs saskaņā ar Regulu (EK) Nr. 1466/97, un 2012. gada 15. februārī tas pieņēma rezolūciju par nodarbinātību un sociālajiem aspektiem 2012. gada Gada izaugsmes pētījumā un rezolūciju par ieguldījumu 2012. gada Gada izaugsmes pētījumā.
            
         
               (7)
            
            
               Eiropadome 2012. gada 2. martā apstiprināja finanšu stabilitātes nodrošināšanas, fiskālās konsolidācijas un izaugsmes veicināšanas darbību prioritātes. Tā uzsvēra vajadzību īstenot diferencētu, uz izaugsmi vērstu fiskālo konsolidāciju, lai atjaunotu normālus kreditēšanas nosacījumus ekonomikai, veicinātu izaugsmi un konkurētspēju, novērstu krīzes izraisīto bezdarbu un sociālās sekas, kā arī modernizētu valsts pārvaldi.
            
         
               (8)
            
            
               Čehijas Republika 2012. gada 25. aprīlī iesniedza savu konverģences programmu, kas attiecas uz laikposmu no 2012. līdz 2015. gadam, un 2012. gada 13. aprīlī – savu 2012. gada valsts reformu programmu. Abas programmas tika izvērtētas vienlaikus, lai ņemtu vērā to savstarpējo saistību.
            
         
               (9)
            
            
               Pamatojoties uz konverģences programmas izvērtējumu atbilstīgi Regulai (EK) Nr. 1466/97, Padome uzskata, ka makroekonomikas scenārijs, uz kuru pamatojas programmas budžeta prognozes, ir ticams. Saskaņā ar konverģences programmu ir sagaidāms, ka IKP pieaugums 2012. gadā sasniegs 0,2 % un attiecīgi 2013. gadā – 1,3 %, salīdzinot ar Komisijas dienestu 2012. gada pavasara prognozē attiecīgi 2012. un 2013. gadam noteiktajiem 0 % un 1,5 %. Konverģences programmā izklāstītās budžeta stratēģijas mērķis ir līdz 2016. gadam sasniegt līdzsvarotu budžetu. Vispārējās valdības budžeta deficīta mērķis 2,9 % apmērā no IKP 2013. gadā atbilst pārmērīga budžeta deficīta novēršanas termiņam, kas noteikts Padomes 2009. gada 2. decembra ieteikumos. Vidējie gada fiskālie pasākumi 0,9 % apmērā no IKP laikposmā no 2010. līdz 2013. gadam, pamatojoties uz (pārrēķināto) strukturālo budžeta bilanci (5), ir nedaudz mazāki nekā Padomes ieteiktie pasākumi 1 % apmērā no IKP. Konverģences programma apstiprina iepriekšējo vidēja termiņa budžeta mērķi (VTM), proti, deficītu 1 % apmērā no IKP, kas atbilstīgi atspoguļo Stabilitātes un izaugsmes pakta prasības, kuras jāizpilda 2015. gadā. Virzība uz VTM sasniegšanu ir 0,8 % un 0,7 % no IKP attiecīgi 2014. un 2015. gadā, pamatojoties uz (pārrēķināto) strukturālo budžeta bilanci, un valsts izdevumu pieauguma temps atbilst Stabilitātes un izaugsmes pakta izdevumu kritērijam.
               Konverģences programmas budžeta prognozes apdraud vairāki riski. Patlaban Parlamentā apspriestais likums par finansiālo kompensāciju baznīcām savā spēkā stāšanās gadā vienreiz palielinātu vispārējās valdības budžeta deficītu par 1,5 % no IKP. Skatoties vispārīgāk, paredzēto konsolidācijas pasākumu veids un apjoms gan attiecībā uz ieņēmumiem, gan izdevumiem ir saistīts ar ievērojamu fiskālās korekcijas ilgtspējības risku pēc programmas darbības beigām. Budžeta korekcijas līdz šim galvenokārt pamatojušās uz vispārējiem izdevumu samazinājumiem, kas ietekmē arī izaugsmi veicinošus izdevumus. 2013.–2015. gadam ir plānots vēl gandrīz par 1 % no IKP samazināt valsts pārvaldes izdevumus, tomēr programmā šis samazinājums nav pietiekami detalizēti izklāstīts. Visbeidzot, lielākā daļa plānoto pasākumu ieņēmumu jomā ir pagaidu pasākumi, kuru darbības termiņam būtu jābeidzas 2015. gadā. Saskaņā ar konverģences programmu sagaidāms, ka parāda attiecība pret IKP sasniegs maksimumu, proti, 45,1 % no IKP, 2013. gadā un pēc tam samazināsies galvenokārt tāpēc, ka prognozēta primārās bilances pastāvīga uzlabošanās.
            
         
               (10)
            
            
               2011. gadā Čehijas Republikas iestādes apstiprināja samazinātās PVN likmes palielināšanu un tabakas akcīzes nodokļu palielināšanu; tās apstiprināja arī svarīgu nodokļu reformu, kas ietekmē darbaspēka nodokļu sistēmu un kam būtu jāstājas spēkā 2014. gadā. 2012. gada aprīlī valdības līmenī tika panākta vienošanās par papildu izmaiņām nodokļu sistēmā. Dažas no minētajām izmaiņām attiecas uz vides un mājokļu nodokļu jomu, kurās nodokļi patlaban ir zem ES vidējā līmeņa. Darbaspēka nodokļu jomā ierosināto noteikumu pagaidu raksturs radītu papildu izmaksas saistībā ar atbilstības nodrošināšanu un samazinātu paredzamību nodokļu maksātājiem. Turklāt ar jaunajiem priekšlikumiem tikai daļēji tiktu risināts jautājums par zemajiem faktiskajiem nodokļiem pašnodarbinātajiem salīdzinājumā ar algotiem darbiniekiem, kas saistīts ar vienreizēju maksājumu un nodokļu atskaitījumu plašu izmantošanu. Visbeidzot, valdība ir pieņēmusi pasākumus krāpšanas apkarošanai PVN un degvielas nodokļu jomā un spērusi pirmos soļus, lai ieviestu vienotu iekasēšanas punktu. Tomēr nodokļu saistību izpilde joprojām ir problemātiska, un pašreiz spēkā esošā nodokļu iekasēšanas sistēma nav balstīta uz pamatotu un visaptverošu nodokļu saistību izpildes stratēģiju.
            
         
               (11)
            
            
               Valdība ir apstiprinājusi un daļēji īstenojusi pensiju sistēmas reformu, kas vērsta uz to, lai atjaunotu fiskālo ilgtspēju un paaugstinātu pensiju uzkrājumus. Tomēr sakarā ar pensiju izdevumu pakāpenisko kāpumu, kura paātrinājums paredzēts no 2030. gada un turpmāk, prognozētā fiskālā nelīdzsvarotība pensiju sistēmā joprojām ir salīdzinoši augsta salīdzinājumā ar ES vidējo rādītāju. Reforma pastiprina saikni starp likumā noteikto pensionēšanās vecumu un paredzamo dzīves ilgumu, bet tajā nav iekļauts mehānisms, kas nodrošinātu savlaicīgu reakciju attiecībā uz turpmākām pārmaiņām. Jaunā finansētā pensijas līmeņa spēja nākotnē palīdzēt nodrošināt augstākas vidējās pensijas ir atkarīga no darba ņēmēju, jo īpaši gados jaunāko darba ņēmēju, dalības šajā līmenī, kā arī no sagaidāmā ienesīguma līmeņa ilgtermiņā. Tomēr nav ticis paziņots ne par kādiem pasākumiem, lai veicinātu efektīvu dalību šajā līmenī, un potenciālajiem uzkrājējiem būtu lietderīgi sniegt papildu informāciju. Turklāt jaunā priekšlaicīgas pensionēšanās shēma, ko valdība ir paredzējusi, vienojoties ar sociālajiem partneriem, nopietni apdraud reformu, kuru mērķis ir gan efektīvi palielināt pensionēšanās vecumu, gan nodrošināt atbilstīgas pensijas, ticamību un vērienīgumu.
            
         
               (12)
            
            
               Vispārējais bezdarba līmenis ir zemāks nekā ES vidējais rādītājs, tomēr sievietēm ar bērniem un citām neaizsargātām iedzīvotāju grupām ir grūti realizēt savu potenciālu darba tirgū. Agrāka atgriešanās no bērna kopšanas atvaļinājuma, kas ļautu nezaudēt prasmes, ir atkarīga no plašākas bērnu aprūpes pakalpojumu pieejamības, jo īpaši bērniem vecumā līdz trim gadiem. Šajā sakarā valdība ir vienkāršojusi tehniskās prasības attiecībā uz bērnudārzu izveidošanu uzņēmumos un ir paredzējusi nodokļu atvieglojumus plašākai privātas bērnu aprūpes veicināšanai, tādējādi daļēji īstenojot ieteikumus. Tomēr, tā kā tikai 3 % no bērniem, kas nav sasnieguši trīs gadu vecumu, apmeklē oficiālas bērnu aprūpes iestādes (salīdzinājumā ar 24 % ES 27 dalībvalstīs 2009. gadā), nepieciešami papildu pasākumi nolūkā uzlabot vecāku ar maziem bērniem dalību darba tirgū.
            
         
               (13)
            
            
               Ir pieņemti vairāki pasākumi, lai uzlabotu valsts nodarbinātības dienesta (VND) darbību. Reģionālie nodarbinātības biroji tika pakļauti jaunam centrālam nodarbinātības birojam, un, kā daļa no plašākas sociālo pabalstu reformas, atbildība par ar apdrošināšanu nesaistītu sociālo pabalstu izmaksu tika pārcelta no pašvaldībām uz nodarbinātības birojiem. Tomēr pieaugušais darba apjoms radīs vēl lielāku slogu VND darbiniekiem, kuru skaits 2011. gadā samazinājās par 12 %. Lai uzlabotu darbā iekārtošanas pakalpojumus, tika ieviesta sistēma, lai nodarbinātības pakalpojumus kā ārpakalpojumus varētu sniegt privātas aģentūras. Liela daļa no maksām ir jāsedz ar priekšapmaksu, un šis jautājums nākotnē būs jāpārskata, lai nodrošinātu, ka stimuli saskan ar darba tirgus rezultātiem. Tāpēc vajadzīga papildu rīcība, lai nodrošinātu apmācību, darba meklējumu palīdzības un individuāli pielāgotu pakalpojumu labāku kvalitāti un efektivitāti. Ir jānodrošina nepieciešamie līdzekļi un stimuli. Būtu jāievieš efektivitātes izvērtējums, lai uzlabotu intervenču izmantošanu, un aktivizācijas programmu finansējumam jābūt saistītam ar darbības rādītājiem.
            
         
               (14)
            
            
               Neraugoties uz nesenajiem uzlabojumiem dažās jomās, piemēram, e-valdības pakalpojumiem un administratīvā sloga samazinājumu uzņēmumiem, joprojām ir plašas iespējas uzlabot valsts pārvaldes efektivitāti. Pašlaik tiek īstenota pretkorupcijas stratēģija 2011.–2012. gadam. Laikposmam pēc 2012. gada tiek gatavota jauna stratēģija, un to pieņems 2012. gadā. Pašreizējās stratēģijas galvenais sasniegums ir jaunā likuma par publisko iepirkumu pieņemšana, kas ir spēkā kopš 2012. gada aprīļa. Tomēr, lai nodrošinātu tā efektivitāti un uzticību tam, izšķiroša būs tā pareiza izpilde un īstenošana. Vēl nav risināts jautājums par akciju anonīmu turēšanu. Joprojām tiek gatavots likums par valsts ierēdņiem, tomēr tas jāpieņem bez vilcināšanās, lai valsts pārvaldei nodrošinātu nepieciešamo stabilitāti. Turklāt svarīgs problēmu avots saistībā ar ES līdzekļu izmantošanu bija publiskā iepirkuma nepilnības un valsts pārvaldes vadības un kontroles sistēmu neoptimāla darbība.
            
         
               (15)
            
            
               Čehijas Republikas ekonomikai jāmobilizē faktori, kuri veicina pāreju uz izaugsmi, kas balstīta uz inovāciju, augstāku pievienoto vērtību un cilvēkkapitālu, jo iespējas turpmākai reālai konverģencei, kas pamatojas uz kapitālintensīvu izaugsmi, šķiet visai ierobežotas. Patlaban tiek apspriesta terciārās izglītības reforma. Lai gan tā ietver pašreizējā akreditācijas procesa pamatīgu pārskatīšanu, tā nav pietiekami precīza attiecībā uz ļoti svarīgo jautājumu par kvalitātes novērtēšanas standartiem, un, ņemot vērā, ka nav sistemātiski vākti un analizēti dati, to neatbalsta akadēmiskās aprindas. Pēc tam, kad sāka pasliktināties Čehijas Republikas skolēnu sekmes, valdība ir veikusi pasākumus, lai nodrošinātu mācību rezultāta minimumu, un uzsākusi stratēģiju datortestēšanas izmantošanai valsts mērogā. Tomēr šie pasākumi ir pārāk šauri, lai efektīvi uzlabotu obligātās izglītības kvalitāti un taisnīgumu.
            
         
               (16)
            
            
               Eiropas pusgada kontekstā Komisija veica visaptverošu analīzi par Čehijas Republikas ekonomikas politiku. Komisija ir izvērtējusi konverģences programmu un valsts reformu programmu. Izvērtējumā Komisija ņēma vērā ne tikai to lietderību ilgtspējīgas fiskālās un sociālekonomiskās politikas izveidē Čehijas Republikā, bet arī to atbilstību ES noteikumiem un norādēm, ņemot vērā vajadzību nostiprināt Savienības vispārējo ekonomisko pārvaldību, kas panākams, turpmākajos valstu lēmumos ievērojot ES līmeņa norādes. Komisijas ieteikumi saskaņā ar Eiropas pusgadu ir atspoguļoti 1. līdz 6. ieteikumā turpmāk.
            
         
               (17)
            
            
               Ņemot vērā minēto izvērtējumu, Padome ir izskatījusi konverģences programmu, un tās atzinums (6) ir jo īpaši atspoguļots 1. ieteikumā turpmāk,
            
         AR ŠO IESAKA Čehijas Republikai laikposmā no 2012. līdz 2013. gadam rīkoties šādi.
   
               1.
            
            
               Nodrošināt plānoto virzību uz pārmērīgā deficīta savlaicīgu novēršanu. Šajā nolūkā pilnībā īstenot 2012. gada budžetu un konkretizēt ilgstošas iedarbības pasākumus, kas nepieciešami 2013. gadā, lai sasniegtu Padomes ieteikumā saskaņā ar pārmērīga budžeta deficīta novēršanas procedūru noteikto vidējo ikgadējo strukturālo korekciju. Pēc tam nodrošināt piemērotas strukturālo pielāgojumu darbības, lai nodrošinātu pietiekamu virzību uz VTM sasniegšanu, tostarp izdevumu kritērija izpildi. Šajā sakarā izvairīties no vērienīgiem samazinājumiem, saglabāt izaugsmi veicinošus izdevumus un pastiprināt pasākumus valsts tēriņu efektivitātes uzlabošanai. Izmantot esošās iespējas paaugstināt nodokļus, kas vismazāk kavē izaugsmi. Pārcelt darbaspēka nodokļu lielo slogu uz mājokļu un vides nodokļu jomu. Samazināt nodokļu režīma atšķirības starp algotiem darbiniekiem un pašnodarbinātajiem. Veikt pasākumus, lai uzlabotu nodokļu iekasēšanu, samazinātu izvairīšanos no nodokļu maksāšanas un uzlabotu nodokļu saistību izpildi, tostarp ieviešot vienotu visu nodokļu iekasēšanas punktu.
            
         
               2.
            
            
               Ieviest turpmākas izmaiņas valsts pensiju sistēmā, lai nodrošinātu tās ilgtspēju ilgtermiņā. Pārskatīt plānus attiecībā uz iespēju agrāk atstāt darba tirgu. Veicināt gados jaunāku darbinieku efektīvu dalību paredzētajā finansētajā shēmā, lai uzlabotu pensiju atbilstību.
            
         
               3.
            
            
               Veikt papildu pasākumus, lai ievērojami uzlabotu izmaksu ziņā pieejamu un kvalitatīvu pirmsskolas vecuma bērnu aprūpes iestāžu pieejamību.
            
         
               4.
            
            
               Stiprināt VND, šajā nolūkā paaugstinot apmācību darba meklēšanas atbalsta un individualizētu pakalpojumu, tostarp ārpakalpojumu, kvalitāti un efektivitāti.
            
         
               5.
            
            
               Steidzami pieņemt un īstenot likumu par valsts ierēdņiem, lai veicinātu valsts pārvaldes stabilitāti un efektivitāti nolūkā nepieļaut pārkāpumus. Nodrošināt jaunā likuma par publisko iepirkumu atbilstīgu īstenošanu. Risināt akciju anonīmas turēšanas jautājumu. Nodrošināt ES līdzekļu pareizu izmantošanu un pastiprināt cīņu pret korupciju.
            
         
               6.
            
            
               Pieņemt nepieciešamos tiesību aktus, lai izveidotu pārredzamu un skaidri definētu sistēmu augstākās izglītības un pētniecības iestāžu kvalitātes novērtēšanai. Nodrošināt finansējuma ilgtspēju un tā piesaistīšanu kvalitātes izvērtējuma rezultātam. Izveidot uz uzlabojumiem orientētu novērtējuma sistēmu obligātajā izglītībā.
            
         
      Briselē, 2012. gada 10. jūlijā
      
         
            Padomes vārdā –
         
         
            priekšsēdētājs
         
         V. SHIARLY
      
   
   
      (1)  OV L 209, 2.8.1997., 1. lpp.
   
      (2)  Saglabātas 2012. gadam ar Padomes Lēmumu 2012/238/ES (2012. gada 26. aprīlis) par dalībvalstu nodarbinātības politikas pamatnostādnēm (OV L 119, 4.5.2012., 47. lpp.).
   
      (3)  OV C 212, 19.7.2011., 5. lpp.
   
      (4)  OV L 306, 23.11.2011., 25. lpp.
   
      (5)  Cikliski koriģētā bilance, izņemot vienreizējos un pagaidu pasākumus, atbilstīgi Komisijas dienestu pārrēķiniem, pamatojoties uz programmā sniegto informāciju un izmantojot kopīgi pieņemtu metodoloģiju.
   
      (6)  Saskaņā ar Regulas (EK) Nr. 1466/97 9. panta 2. punktu.